Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Karstuma un sausuma dēļ Žirondas departamentā Francijas rietumu daļā turpinās plaši mežu un krūmāju ugunsgrēki. To radīto draudu dēļ no saviem mājokļiem evakuēti vairāk nekā 4000 iedzīvotāju.

Francijas iekšlietu ministrijas pārstāvji informēja, ka cīņai ar liesmām mobilizēti vairāk nekā 1000 ugunsdzēsēji, deviņas lidmašīnas un divi helikopteri, un 2 glābēji darba laikā guvuši vieglus ievainojumus. Uguns pārņēmis vairāk nekā 6000 hektāru plašu teritoriju un iznīcinājis vismaz 17 mājas. Glābēji norādījuši, ka uguns dažviet nogājis pazemē kūdras vai brūnogļu slāņos un var parādīties negaidītās vietās.

Turpinās cilvēku evakuācija, un slēgta galvenā šoseja, kas ved uz Bordo pilsētu. Situācija ir ļoti sarežģīta, jo sausums un karstums turpinās, un vairākus apgabalus liesmas izpostīja jau jūlijā. Kopumā departamentā nācies evakuēt vairāk nekā 39 tūkstošus cilvēkus, tai skaitā daudzus tūristus.

Latvijā aizvadītās diennakts laikā reģistrēti 1779 jauni inficēšanās ar Covid-19 gadījumi, savukārt jauni ziņojumi mirušiem Covid-19 slimniekiem nav saņemti, liecina Slimību profilakses un kontroles centra (SPKC) informācija.

Pēdējās 24 stundās veikti 4934 Covid-19 testi un reģistrēti 1779 jauni inficēšanās gadījumi. No inficētajiem 748 ir nevakcinēti vai vakcinācijas kursu nepabeiguši, bet 1031 ir vakcinēts.

Pozitīvo gadījumu īpatsvars pret testētajiem: 36,1%.

Aizvadītajā diennaktī nav saņemti ziņojumi par mirušiem Covid-19 slimniekiem.

.

No valsts attīstības finanšu institūcijas "Altum" veiktās uzņēmēju aptaujas izriet, ka energoresursu cenu kāpums Latvijā būtiski ietekmē 68% uzņēmumu, kamēr Latgalē būtisku izmaksu kāpumu izjutuši 100% no aptaujātajiem organizāciju pārstāvjiem. Runa ir tieši par tiem uzņēmumiem, kuru apgrozījums ir vismaz divi miljoni eiro gadā. Bažas arī par gāzes piegādēm, no kā ir atkarīga daudzu lielo un ne tik lielo uzņēmumu ražošana..

Uzņēmumiem nepieciešama enerģētiskā drošība un pieejamība, lai varētu plānot un attīstīties, taču visdrīzāk, kā neoficiāli norāda paši uzņēmēji, lielāka skaidrība par reālo nākotni kļūs zināma tikai pēc oktobra sākumā plānotajām Saeimas vēlēšanām, kad kārtis būs liktas galdā un kad kļūs zināms jaunās valdības sastāvs.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.